સ્કીમ એટલે ‘રતને વીંટ્યું ચીથરું’. સ્કીમથી વેપારીની ચીંથરા જેવી ચીજવસ્તુનાં ગોડાઉન ખાલી થઈ ગયાં છે અને આપણા ‘ફોર બેડરૂમ વીથ કીચન’ ગોડાઉન બની ગયાં છે ! જાતજાતની સ્કીમોને કારણે ઘર કરતાં ઘરવખરી વધતી જાય છે. ‘ગોદડાં સાથે દોરાની કોકડી ફ્રી’ની સ્કીમ આવે તો કોકડી માટે ઘરમાં ડામચિયો ઊભો કરી દે ! પહેલાં તો સ્કૂટર અને ફોન માટે ઓન બોલાતાં અને એમાંય વેઈટિંગ રહેતું. અત્યારે સ્કૂટર સાથે રીંગ (સોનાની વીંટી) અને ફોન સાથે રીંગટોન ફ્રી આપવામાં આવે છે. રીંગટોન સાંભળવામાંથી કાન નવરા પડે તો બીજાં બેન્ડવાજાં સંભળાય ને ?